<classify> SERIKALI imesema watoto wote waliozaliwa nchini kuanzia mwaka 2003 na kupata dozi tatu ya chanjo aina ya pentavalent, hawana sababu ya kupata chanjo ya homa ya ini A na B.Pia, imesema kadi za sasa za watoto za kliniki, zimewekewa mfumo wa barcode, hivyo mzazi atakapokwenda kupata huduma, atatakiwa kuiscan, jambo litakalosaidia kukusanywa kwa taarifa za chanjo nchini. Aidha, imesema asilimia 60 ya wasichana wenye umri wa miaka 14 waliopata chanjo ya kwanza ya kuzuia maambukizi ya saratani katika mlango wa kizazi HPV, hawakurudi kupata kupata dozi ya pili. Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema hayo jijini Dar es Salaam jana.Alisema hayo wakati akipokea majokofu 1,385 ya kutunzia chanjo katika vituo mbalimbali pamoja na vishkwambi tablets 1,249 kwa ajili ya kukusanya taarifa za chanjo kwa njia ya mtandao badala ya makaratasi. Majokofu hayo yapo ya aina mbili, yanayotumia nishati ya jua 1190 na yanayotumia umeme 195.Kwa pamoja yamegharimu Sh bilioni 13. Vishkwambi vimegharimu Sh bilioni 1.5 na vimetolewa na Shirika la Kimataifa la Kuwahudumia Watoto DunianiUNICEF kwa kushirikiana na serikali.Kuhusu chanjo ya homa ya ini, Ummy alisema wazazi wanatakiwa kupitia kadi za watoto ili kujiridhisha, kama watoto wao wamepata dozi hiyo ya chanjo ili kwamba wasiwe wanaendelea kutafuta namna ya kuwapatia. Wapo wazazi ambao wamekuwa wakitafuta chanjo hiyo ya homa ya ini A na B, lakini kama watoto hao walizaliwa nchini mwaka huo na kupata dozi zote tatu, ni wazi kuwa atakuwa amepata chanjo ya homa ya ini, alisema Ummy. Alisisitiza kuwa chanjo hiyo ilitolewa kwa wiki sita, 10 na 14 baada ya mtoto kuzaliwa.Kuhusu kadi za kliniki kuwa na barcode, alisema mfumo huo utawezesha kupatikana kwa taarifa za chanjo kwa wakati, lakini pia ukipunguza mzigo wa kazi kwa watoa huduma za afya.Kadi za sasa za kliniki zimewekewa barcode ambapo mzazi atascan tuu huku ikitoa taarifa za mtoto kwamba amezaliwa lini, kapata chanjo gani na ya ngapi, ambapo taarifa hizo zitakwenda moja kwa moja katika mfumo wa taarifa za afya, alisema. Kuhusu chanjo ya saratani ya HPV kwa wasichana wa miaka 14, alisema kwa mara ya kwanza ilitolewa mwaka jana 2018 ambapo kufikia Oktoba hadi Novemba walitakiwa kurudia dozi ya pili ili kukamilisha matibabu hayo. Aliwahimiza wazazi kupeleka watoto wa kike wenye umri wa miaka 14 kupata chanjo hiyo ya kuzuia kirusi wa saratani ya mlango wa kizazi na kurudia kadri inavyotakiwa.Kwa sasa chanjo hiyo imeingizwa katika utaratibu wa chanjo wa kila siku. Alisisitiza kuwa katika wagonjwa 100 wa saratani, 34 ni wenye saratani ya mlango wa kizazi. Kuhusu majokofu na vishkwambi, alisema lengo ni kuhakikisha huduma za chanjo katika mnyororo wa ubaridi, unakuwa salama na kuhakikisha upatikanaji wa chanjo bora.Alisema majokofu hayo ambayo yamenunuliwa kwa awamu ya kwanza, yatasambazwa na kufungwa katika vituo vipya na vile ambavyo vinatumia teknolo-jia ya zamani na hayatumii betri katika mikoa 15 ya Dodoma, Geita, Kagera, Mara, Tanga, Mtwara, Lindi, Songwe, Pwani, Singida, Kigoma, Mbeya, Mwanza na Shinyanga. Alisema katika awamu ya pili yatasambazwa katika mikoa iliyobakia. Kuhusu kukusanya taarifa za chanjo, alisema wameanza kukusanya kwa njia ya elektroniki kwa leja za watoto kupitia vishkwambi.Alisema hatua hiyo itasaidia kuondoka kwenye mfumo wa makaratasi, zilizokuwa zikikusanywa kuanzia kwenye zahanati na taarifa kuingia moja kwa moja katika mfumo wa taarifa za afya. Ofisa wa Afya kutoka Unicef, Kyaw Aung alisema shirika hilo limekuwa likishirikiana na serikali kuboresha sekta ya afya hususani la chanjo kwa watoto. Alisema majokofu hayo na vishkwambi, yatakuza kiwango cha utoaji a huduma za chanjo huku kusaidia serikali kupata taarifa halisi zinazohusu chanjo.  <topic>: KITAIFA 